《费家风次韵二首 其一》
宋代·刘跂

行年病肺热，当暑极燔炮。宵分偶小息，起步驻凉飙。

咄此怪事偶，天北起喧嚣。扶摇驾霹雳，万窍争怒号。

双耳不及掩，对语何由交。木作麻苇拔，瓦如埃𡏖飘。

颠呶怖欲死，一一惊儿曹。所忧吾其鱼，遑赋屋上茅。

须臾事亦定，骨肉相勤劳。东方渐杲杲，音响为谁销。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。